Povezanost metabolički zdrave centralne pretilosti kod žena i razine topivog receptora za napredne krajnje proizvode glikacije, topivog vaskularnog adhezijskog proteina-1 i aktivnosti amin-oksidaze osjetljive na semikarbazid

**Cilj** Odrediti razine cirkulirajućeg topivog receptora za napredne krajnje proizvode glikacije (sRAGE), kao biomarkera rizika obolijevanja od metaboličkog sindroma i razvoja kardiovaskularne bolesti kod žena s centralnom pretilošću koje se smatraju metabolički zdravima (CPZ) u usporedbi s onima koje se smatraju metabolički nezdravima (CPN).

**Postupci** Uključili smo 47 zdravih vitkih žena, 17 CPZ žena (s omjerom struk-visina ≥0.5 ali ne i povišenim krvnim tlakom, aterogenijskim lipidnim profilom i otpornošću na inzulin) i 50 CPN (CP s ≥dva rizična čimbenika) u dobi od 40-45 godina. Odredili smo njihova antropometrijska obilježja, biokemijske parametre i hematološke podatke, razine adipokina, upalnih biljega, naprednih krajnjih proizvoda glikacije, topivog vaskularnog adhezijskog proteina-1 i aktivnost amin-oksidaze osjetljive na semikarbazid.

**Rezultati** Centralna pretilost bila je povezana s niskim razinama topivog receptora za napredne krajnje proizvode glikacije (vitke zdrave: 1503±633 pg/mL; CPZ: 1103±339 pg/mL, *P* < 0,05; CPN: 1106±367 ng/mL, *P* < 0,01), hiperleptinemijom, i povišenim upalnim biljezima bez obzira na prisutnost ili odsutnost čimbenika kardiometaboličkog rizika. CPN žene imale su visoke razine adiponektina. U sve tri skupine koncentracije topivog vaskularnog adhezijskog proteina-1 i aktivnost amin-oksidaze osjetljive na semikarbazid bile su slične.

**Zaključak** CPZ žene imale su abnormalnosti u nestandardnim biljezima kardiometaboličkog rizika (receptor za napredne krajnje proizvode glikacije, leptin, visoko-osjetljivi C reaktivni protein), što podržava tvrdnju da nema zdravog obrasca pretilosti. Daljnja longitudinalna istraživanja trebaju rasvijetliti klinički utjecaj naših nalaza na prognozu metabolički zdravih pretilih osoba.